b'\n_START_ARTICLE_\nBristol Blenheim\n_START_SECTION_\nHistorie og utvikling\n_START_PARAGRAPH_\nFlyet ble utviklet av og produsert ved Bristol Aeroplane Company og var det f\xc3\xb8rste britiske flyet med hel-metallkonstruksjon og var et av de f\xc3\xb8rste britiske med opptrekkbart understell, flaps, elektrisk styrte mitralj\xc3\xb8ser og vridbare propeller._NEWLINE_Det startet sin historie som et sivilt trafikkfly, og utviklingen ble finansiert av Lord Rothermere, eieren av den britiske avisen Daily Mail. For \xc3\xa5 vise hva den britiske flyindustrien kunne prestere ba han om leveranse av det raskeste passasjerflyet i Europa. Det skulle kunne ha plass til seks passasjerer og to besetningsmedlemmer. Bristols svar p\xc3\xa5 oppgaven var \xc3\xa5 presentere sin Type 142, og da det fl\xc3\xb8y for f\xc3\xb8rste gang i 1934 under navnet \xc2\xabBritain First\xc2\xbb var det raskere enn de jagerfly som RAF hadde p\xc3\xa5 det tidspunktet._NEWLINE_Det britiske flyministeriet var interessert i dette flyet til eget bruk og leverte Bristol sine kravspesifikasjoner for en bombeflyvariant som ble benevnt 142M (M for \xc2\xabmilitary\xc2\xbb). De st\xc3\xb8rste forandringene som ble foretatt, var at vingen ble plassert noe h\xc3\xb8yere enn p\xc3\xa5 den opprinnelige modellen. Dette var for \xc3\xa5 f\xc3\xa5 til en tilstrekkelig plass til bombelasten. Flyet ble bygget helt i metall og utstyrt med to Bristol Mercury VIII stjernemotorer, hver p\xc3\xa5 860 hk. Besetningen bestod av tre mann: \xe2\x80\x93 pilot, navigat\xc3\xb8r/bombemann og skytter/telegrafist \xe2\x80\x93 og flyet ble bestykket med en hurtig, fremoverrettet 0,303-kaliber mitralj\xc3\xb8se p\xc3\xa5 venstre vinge og tilsvarende i blister under buken, under nesen, i ryggt\xc3\xa5rn og i et halvt nedsenkbart skytet\xc3\xa5rn rettet bakover. Bombelasten var p\xc3\xa5 opptil 454 kg. _NEWLINE_RAF bestilte flyet p\xc3\xa5 grunnlag av tegningene, f\xc3\xb8r noen prototype var bygget. Den f\xc3\xb8rste produksjonsmodellen som ble kjent under navnet Bolingbroke, var den eneste britiskbygde som bar dette navnet. Navnet ble forandret til Blenheim og produksjon og leveranser startet i 1937. Flyet viste seg \xc3\xa5 v\xc3\xa6re en s\xc3\xa5 vellykket konstruksjon at andre land utenfor Storbritannia, blant annet Canada, Finland og Jugoslavia, skaffet seg lisensrettigheter til produksjon til sine egne flyv\xc3\xa5pen. Andre land kj\xc3\xb8pte flyet fra Bristol, deriblant Romania, Hellas og Tyrkia. Det ble bygget i alt 1\xc2\xa0351 Blenheim Mk.I i Storbritannia.\n_START_SECTION_\nLisensproduksjon i Canada\n_START_PARAGRAPH_\nDen lange rekkevidden oppfylte de krav som Canada stilte til et patruljefly og Fairchild startet produksjon av Blenheim Mk.IV under det opprinnelige navnet Bolingbroke. Etter bygging av et mindre antall Mk.I. begynte Fairchild produksjon av Bolingbroke Mk.IV med amerikanske instrumenter og utrustninger. Disse hadde til og med avisingsutstyr. En del av flyene ble brukt som bombefly under kampen om Aleutene, men de fleste av de 150 som ble bygget ble brukt til sitt opprinnelige form\xc3\xa5l, patruljetjeneste over Atlanterhavet. Ytterligere 450 ble bygget som skolefly under betegnelsen Bolingbroke Mk.IV T (Trainer). Totalt ble det bygget 676 Bolingbroke i Canada._NEWLINE_Blenheim ble brukt som kampfly frem til omkring 1943. De gjenv\xc3\xa6rende eksemplarer ble overf\xc3\xb8rt til treningssentre. Bristol hadde planer om en etterf\xc3\xb8lger; Bristol Buckingham, men den ble ansett for \xc3\xa5 v\xc3\xa6re underlegen i forhold til Mosquito og den fikk ingen betydning. _NEWLINE_Blenheim kom til  \xc3\xa5 bli forgjenger til Bristol Beaufort og Bristol Beaufighter.\n_START_SECTION_\nLisensproduksjon i Jugoslavia\n_START_PARAGRAPH_\nJugoslavia kj\xc3\xb8pte ogs\xc3\xa5 lisenrettigheter. Antall produserte fly er ikke kjent, men etter den tyske okkupasjonen ble jugoslavisk produserte fly sendt til Finland.\n_START_SECTION_\nBlenheim i Finland\n_START_PARAGRAPH_\nFinland bestilte sine f\xc3\xb8rste Bristol Blenheim Mk.I i 1936, og i 1938 kj\xc3\xb8pte den statlige finske flyfabrikken Valtion lentokonetehdas lisensrettighetene til \xc3\xa5 bygge for det finske flyv\xc3\xa5pen. Finland hadde totalt 97 Blenheim (75 Mk.I og 22 Mk.IV). Av disse mistet landet halvparten under bombeoppdrag. Under vinterkrigen utf\xc3\xb8rte det finske flyv\xc3\xa5pen 423 bombeoppdrag og under fortsettelseskrigen 3 000 oppdrag med Bristol Blenheim. Noen f\xc3\xa5 Blenheim ble brukt til m\xc3\xa5lflyvning frem til 1958.\n_START_SECTION_\nMusemsfly og veteranfly\n_START_PARAGRAPH_\nEn komplett Blenheim Mk.IV er lagret i et flymuseum i Finland, men er for tiden ikke tilgjengelig for publikum da restaureringsarbeider p\xc3\xa5g\xc3\xa5r.'